b'\n_START_ARTICLE_\nB\xc4\x83t\xc4\x83lia de la Granicus\n_START_SECTION_\nPreludiu\n_START_PARAGRAPH_\nDup\xc4\x83 ce a l\xc4\x83sat supravegherea Greciei \xc3\xaen seama lui Antipatros, Alexandru s-a \xc3\xaendreptat \xc3\xaempreun\xc4\x83 cu contigentele cele mai sigure ale armatei sale spre Asia (335 \xc3\xae.Hr.). \xc3\x8en fruntea unei armate formate din 30.000 de pede\xc8\x99tri \xc8\x99i 5.000 de c\xc4\x83l\xc4\x83re\xc8\x9bi, Alexandru a plecat din Amfipolis, Tracia, \xc8\x99i a debarcat la Troia unde a vizitat mausoleul lui Ahile unde a l\xc4\x83sat daruri, dar a luat \xc8\x99i scutul lui Ahile pentru a-i purta noroc \xc3\xaen lupte. Toat\xc4\x83 via\xc8\x9ba va purta cu el o copie dup\xc4\x83 Iliada. La Hellespont, \xc3\xaen Dardanele, se jur\xc4\x83 c\xc4\x83 va cuceri toat\xc4\x83 Asia cu o singur\xc4\x83 suli\xc8\x9b\xc4\x83. Nu se va mai \xc3\xaentoarce niciodat\xc4\x83 acas\xc4\x83.\n_START_SECTION_\nB\xc4\x83t\xc4\x83lia\n_START_PARAGRAPH_\nArmata persan\xc4\x83 condus\xc4\x83 de Memnon din Rhodos (un general grec exilat care s-a al\xc4\x83turat Persiei \xc8\x99i care comanda o armat\xc4\x83 de mercenari greci), mult superioar\xc4\x83 numeric, \xc3\xaencearc\xc4\x83 s\xc4\x83 opreasc\xc4\x83 trupele macedonene pe malul r\xc3\xa2ului Granicos, \xc3\xaen mai 334 \xc3\xae.Hr. De\xc8\x99i au fost obliga\xc8\x9bi s\xc4\x83 traverseze r\xc3\xa2ul \xc8\x99i s\xc4\x83 escaladeze un mal abrupt, macedonenii i-au pus pe fug\xc4\x83 pe per\xc8\x99i, dup\xc4\x83 o lupt\xc4\x83 cr\xc3\xa2ncen\xc4\x83 dintre cele dou\xc4\x83 cavalerii, \xc3\xaen cursul c\xc4\x83reia Alexandru a fost de c\xc3\xa2teva ori \xc3\xaen pericol de moarte, mai ales atunci c\xc3\xa2nd un general persan \xc8\x99i-a \xc3\xaenfipt sabia \xc3\xaen coiful lui, iar Alexandru l-a str\xc4\x83puns cu suli\xc8\x9ba pe atacator. Per\xc8\x99ii credeau c\xc4\x83 macedonenii le c\xc4\x83zuser\xc4\x83 \xc3\xaen capcan\xc4\x83, odat\xc4\x83 ce traversau r\xc3\xa2ul. Astfel, cavaleria persana a atacat. Dup\xc4\x83 lupte grele,distan\xc8\x9ba dintre cele dou\xc4\x83 armate inamice s-a mic\xc8\x99orat, macedonenii reu\xc8\x99ind s\xc4\x83 urce malul. C\xc3\xa2nd au v\xc4\x83zut cavaleria macedonean\xc4\x83 pun\xc3\xa2nd piciorul pe mal, armata persan\xc4\x83 s-a retras \xc3\xaengrozit\xc4\x83. Mercenarii greci din armata persan\xc4\x83, ultimii r\xc4\x83ma\xc8\x99i, au fost masacra\xc8\x9bi. \xc3\x8en aceast\xc4\x83 lupt\xc4\x83 au murit doar 100 de solda\xc8\x9bi macedoneni \xc8\x99i peste 1000 de mercenari greci din armata persan\xc4\x83. B\xc4\x83t\xc4\x83lia de la Granicus s-a \xc3\xaencheiat cu victoria macedonenilor.\n_START_SECTION_\nUrm\xc4\x83ri\n_START_PARAGRAPH_\nDup\xc4\x83 aceast\xc4\x83 lupt\xc4\x83 Alexandru a inten\xc8\x9bionat s\xc4\x83 cucereasc\xc4\x83 toat\xc4\x83 regiunea de coast\xc4\x83, cu scopul de a-i \xc3\xaempiedica pe per\xc8\x99i s\xc4\x83-\xc8\x99i stabileasc\xc4\x83 o baz\xc4\x83 pentru a invada Grecia. Astfel el elibereaz\xc4\x83 c\xc3\xa2teva ora\xc8\x99e de tiranii sau de oligarhii satrapi care le guvernau, restabilind democra\xc8\x9bia. Unele ora\xc8\x99e, cum ar fi Halicarnas, Lampsaca sau Aspendos, i-au opus rezisten\xc8\x9b\xc4\x83, \xc8\x99i pentru aceasta au fost pedepsite cu asprime.'